**О Б Р А З Л О Ж Е Њ Е**

**I Уставни основ за доношење Закона**

Уставни основ за доношење овог закона садржан је у одредби члана 97. тачка 10. Устава Републике Србије, којом је предвиђено да Република Србија уређује и обезбеђује систем у области јавног информисања.

**II Разлози за доношење Закона**

Полазећи од статистичких података о просечној заради и висини пензија у Републици Србији, високих иницијалним трошкова штампе и дистрибуције рачуна и несразмерно високих трошкова код покретања поступка наплате ненаплаћених потраживања, са једне стране, потребе обезбеђења услова за несметано обављање основне делатности јавних медијских сервис, са друге стране, као најцелисходније предложено је решење да се у наредном периоду од 1. јануара 2020. године до 31. децембра 2020. године јавни медијски сервиси делимично финансирају из буџета Републике Србије, а делимично из таксе за јавне медијске сервисе, која би се наплаћивала преко рачуна за утрошену електричну енергију, који обезбеђује високи степен наплате таксе. Средства по основу таксе за јавни медијски сервис и буџетска средства, њихов укупан износ и сразмера утврђују се у функцији обезбеђења стабилног система финансирања основне делатности јавних медијских сервиса, њихове уређивачке независности и институционалне аутономије, истовремено водећи рачуна о економском амбијенту и економској снази обвезника. Сходно наведеном, предлаже се да се висина таксе промени са износа од 220,00 динара на 255,00 динара почев од 1. јануара 2020. године.

**III Објашњење појединачних решења**

Чланом 1. Предлога закона предлаже се измена висине таксе за јавни медијски сервис који се плаћа преко рачуна за испоручену електричну енергију са 220,00 на 255,00 динара.

Чланом 2. Предлога закона предвиђа се објављивање и ступање на снагу закона у року од осам дана од дана објављивања, као и да се одредбе закона примењују од 1. јануара 2020. године.

**IV Финансијска средства потребна за спровођење Закона**

За спровођење овог закона није потребно обезбедити средства у буџету Републике Србије за 2020. годину.